# Ռամեշ Սիպպի

| **Ռամեշ Սիպպի** |
| --- |
|  |
| Ծնվել է | հունվարի 23, 1947(1947-01-23) (79 տարեկան) |
| Ծննդավայր | Կարաչի, Բրիտանական Հնդկաստան, Բրիտանական կայսրություն |
| Քաղաքացիություն |  Հնդկաստան |
| Մասնագիտացում | կինոռեժիսոր, կինոպրոդյուսեր, կոմպոզիտոր, դերասան, կինեմատոգրաֆ և ռեժիսոր |
| Ամուսին | Kiran Juneja? |
| Պարգևներ |  |
| IMDb | ID ID 0802693 |

**Ռամեշ Սիպպի** (սինդհի` رمیش سپی, իրական ազգանունը` Սիպահիմալանի, հունվարի 23, 1947(1947-01-23), Կարաչի, Բրիտանական Հնդկաստան, Բրիտանական կայսրություն), հնդիկ ռեժիսոր և պրոդյուսեր։ 2013 թվականին արժանացել է կառավարական Պադմա Շրի պարգևին։

## Կենսագրությունը

Ռամեշ Սիպպին ծնվել է ծագումով սինդհ, հայտնի պրոդյուսեր և ռեժիսոր Գոպալդաս Պարմանանդ Սիպպիի (հայտնի է որպես Գ. Պ. Սիպպի) ընտանիքում։ Երբ 6 տարեկան էր, դիտել է իր հոր առաջին` «Պատիժ» (1951 թ.) կինոնկարը։ Առաջին անգամ կինոյում նկարահանվել է 9 տարեկանում, խաղալով «Շահնշահ» (1953 թ.) կինոնկարում` դերասանուհի Աչալա Սաչդևի որդու դերը։ Հետագայում մասնակցել է այնպիսի ֆիլմերի նկարահանման աշխատանքներին, ինչպիսիք էին «Ջոհարն ու Մեհմուդը Գոայում» (1965 թ.) և «Իմ սիրելին» (1965 թ.) կինոնկարները։ Վերջինիս պրոդյուսերը նրա հայրն էր։

Շուրջ յոթ տարի նա աշխատել է որպես ռեժիսորի օգնական։ 1971 թվականին նկարահանել է իր առաջին` «Ժեստ» կինոնկարը, որտեղ նկարահանվել էին Շամմի Կապուրը, Հեմա Մալինին, Ռաջեշ Կհաննան և Սիմի Գարևալը։ Սակայն նրա երկրորդ` «Զիտան և Գիտան» (1972 թ.) կինոնկարն իսկույն մեծ ճանաչում ստացավ։

1975 թվականին Ռամեշ Սիպպին նկարահանեց «Վրեժ և օրենք» կինոնկարը, որն իրավամբ դարձավ Բոլիվուդի պատմության մեջ ամենամեծ բլոկբաստերը և հասավ շռնդալից հաջողության։ Այն ներկայումս կրկին համարվում է հինդի լեզվով նկարահանված ամենամեծ ճանաչում ստացած ֆիլմը։

Ռամեշ Սիպպիի հաջորդ` «Գեղեցիկ կյանք» (1980 թ.) կինոնկարը նկարահանված էր Ջեյմս Բոնդի մասին պատմող ֆիլմերի ազդեցությամբ։ 1982 թվականին նա նկարահանեց «Շակտի» կինոնկարը, որտեղ գլխավոր դերերով հանդես էին եկել լեգենդար Դիլիպ Կումարն ու այդ ժամանակ արդեն գերաստղ համարվող Ամիթաբհ Բաչչանը։ Չնայած ֆիլմը առանձնակի հաջողության չհասավ, սակայն որպես լավագույն ֆիլմ, արժանացավ Filmfare Awards մրցանակին։ 1985 թվականին Ռամեշ Սիպպին նկարահանեց «Սիրո ծով» կինոնկարը, որտեղ երկար տարիների դադարից հետո նկարահանվել է Դիմփլ Կապադիան։ Հետագայում նկարահանված նրա ֆիլմերը որոշակի հաջողություններ չունեցան և 2015 թվականից հետո Ռամեշ Սիպպին չի նկարահանել ոչ մի ֆիլմ։

Ամիթաբհ Բաչչանի մասնակցությամբ Ռամեշ Սիպպիի ֆիլմերը դարձել էին հիթեր և նա համարվում էր այն ռեժիսորներից մեկը (Յաշ Չոպրա, Պրակաշ Մեհրա, Մանմոհան Դեսաի, Հրիշիկեշ Մուքհերջի), ովքեր հատուկ աշխատանքային վերաբերմունք ունեին դերասանի նկատմամբ։

2005 թվականին Ռամեշ Սիպպին ստացավ Filmfare Awards մրցանակ` 50 տարվա ընթացքում «Վրեժ և օրենք» կինոնկարը լավագույն ֆիլմ ճանաչվելու համար։ Որպես պրոդյուսեր նա աշխատել է նաև իր որդու` ռեժիսոր Ռոհան Սիպպիի ֆիլմերում։

## Անձնական կյանքը

Ռամեշ Սիպպին ամուսնացել է երկու անգամ։ Նրա ներկայիս կինը դերասանուհի Կիրան Ջունեյան է։ Որդին ռեժիսոր Ռոհան Սիպպին է։ Դուստրը` Շինան, նախկինում ամուսնացած է եղել Շաշի Կապուրի որդու` դերասան Կունալ Կապուրի հետ (ամուսնալուծվել են 2004 թվականին)։

## Մասնակի ֆիլմագրությունը

**Ռեժիսոր**

| Թվական | Անվանում | Բնօրինակ անվանում |
| --- | --- | --- |
| 1971 | Ժեստ | Andaz |
| 1972 | Զիտան և Գիտան | Seeta Aur Geeta |
| 1975 | Վրեժ և օրենք | Sholay |
| 1980 | Գեղեցիկ կյանք | Shaan |
| 1982 | Շակտի | Shakti |
| 1985 | Սիրո ծով | Saagar |
| 1989 | Օրենքի ստվերում | Bhrashtachar |
| 1991 | Միայնակը | Akayla |
| 1995 | Խենթ սիրահարների ժամանակը | Zamaana Deewana |

**Պրոդյուսեր**

| Թվական | Անվանում | Բնօրինակ անվանում |
| --- | --- | --- |
| 1968 | Ամուրին | Brahmachari |
| 1978 | Հիշեցում | Trishna |
| 2003 | Սառույց հոգում | Kuch Naa Kaho |
| 2005 | Հերյուրանքի վարպետը | Bluffmaster! |
| 2006 | Տաքսի № 9211 | Taxi No. 9 2 11: Nau Do Gyarah |
| 2007 | Վախ | Fear |
| 2009 | Չանդնի Չոուկից Չինաստան | Chandni Chowk to China |
| 2011 | Արատավոր շրջան | Dum Maaro Dum |
| 2013 | Դրամայի արքան | Nautanki Saala! |
| 2014 | Սոնալիի մալուխային համացանցը | Sonali Cable |

## Ծանոթագրություններ

|  |  |
| --- | --- |
|  | Վիքիպահեստն ունի նյութեր, որոնք վերաբերում են «Ռամեշ Սիպպի» հոդվածին։ |